
Parapijos reikšmė krikščioniškosios dvasios 
restauracijoje 


1. Parapijos vieta krikščioniškosios dvasios gaivinime 


Žmonijos atkrikščioninimo procesas turi vykti tais pačiais 
etapais, kokiais vyko josios nukrikščionėjimas. O šis pastarasis, 
kaip žinoma, vyko visų pirma nusigrįžimu nuo Bažny- 
čios (los von Kirche), toliau, nutolimu nuo Kristaus 
(los von Chistus) ir pagaliau atitrūkimu nuo Dievo (los 
von Gott). Net pačios krikščionybės dvasios dekadensas ėjo krikš- 
čioniškojo gyvenimo atsiejimu nuo Bažnyčios, nuo išvidinio jos 
gyvenimo, toliau išjungimu Kristaus iš religinio gyvenimo centro 
ir nuslydimu į periferinius, nuo centro (Kristaus) atsijusius daly- 
kus (įvairius antrinius pamaldumus) ir pagaliau krikščioniškojo 
gyvenimo atribojimu nuo antgamtybės apskritai ir pasinešimu 
natūralizmo kryptimi. Taigi, siekiant atnaujinti krikščioniškąją 
dvasią, atrodo, nėra kito kelio, kaip grįžti atgal prie Bažny- 
čios, prie išvidinio jos suvokimo ir net įsijungimo į organišką- 
jį jos gyvenimą, priartėjant vėl prie Kristaus, Jį pastatant 
krikščioniškojo pamaldumo ir gyvenimo centre, pagaliau atstatyti 
ryšius su triasmeniu Dievu, kaip svarbiausiu žmogiškosios 
egzistencijos pagrindu ir galutiniu žmogaus ir žmonijos gyvenimo 
tikslu. Tuo būdu žmogaus ir žmonijos atkrikščioninimo procese 
gali būti ryškūs tie trys momentai: ecclesiacentrizmas 
christocentrizmas ir teocentrizmas. 

Nors teocentrizmo momentas krikščioniškajame gyvenime 
yra svarbiausias, nes, nepastačius Dievo žmogaus gyvenimo cen- 
tru, neįmanomas joks krikščioniškai suprastas dvasios gyveni- 
mas, tačiau tam pasiekti reikalingas christocentrizmas, o šiam 
pastarajam realizuoti būtinas ecclesiacentrizmas. Vadinas, nors 
krikščioniškosios dvasios atnaujinimas nėra galimas be įsijungi- 
mo į dievybę, tačiau šitas įsijungimas tėra galimas tik įsikorpo- 
ravus į Kristų, o įsikorporuoti į Kristų nėra galima kitaip, kaip 
per Bažnyčią. Taigi per Bažnyčią, jos teikiamą krikštą mes įsi- 
korporuojame į Kristų, ir per kitų sakramentų vartojimą mes 
palaikome glaudžią vienybę su Kristumi, o būdami vienybėje su 

Kristumi, tarsi vynmedžio šakelės su kamienu, mes palaikome vie- 
nybę ir su triasmeniu Dievu, nes Kristus ir Tėvas su šv. Dva- 
sia yra viena, 

Taigi krikščioniškojo atgimimo procese, kaip matoma, pir- 
muoju etapu eina bažnyčioscentrizmas. Tačiau tuo anaiptol 
nenustumiama į antracilę vietą nei christocentrizmas, nei teocent- 
rizmas. Mat, visi šie etapai yra glaudžiai tarp savęs susiję; dar 
daugiau, jie glūdi vienas kitame: ecclesiacentrizme glūdi christo- 
centrizmas, o šiame pastarajame teocentrizmas !). Bažnyčia, su- 
prasta išvidiniu būdu, yra juk ne kas kita, kaip mistinis Kristaus 
Kūnas, taigi, pats Kristus, o Kristus, kaip Jis pats sako, yra vie- 
na su Tėvu ir šventąja Dvasia. Tuo būdu, įsijungus į Baž- 
nyčiąir palaikant su ja vienybę, tuo pačiu jau 
įsijungiamaįsikorporuojama į Kristų ir palai- 
koma su juo vienybė, o esant vienybėje su Kris- 
tumi tuo pačiu esama vienybėje ir su triasmeniu 
Dievu. 

Tuo būdu krikščioniškosios dvasios restauracijos procesą 
galima būtų išreikšti šia formule: per Bažnyčią, jos vidujinį 
gyvenimą — liturgiją (sakramentus, mišias), jos saugomąjį ir 
skelbiamąjį Dievo žodį, per jos vadovaujamąjį ir valdomąjį vei- 
kimą į Kristų, o „per Kristų mūsų Viešpatį“ (kaip nuolat 
pabrėžiama ir mūsų maldose) į Tėvą ir Triasmenį Dievą. 

Jeigu dabar liesti parapiją, tai jos vaidmuo šiame krikščio- 
niškosios dvasios restauracijos procese atitinka pačios Bažny- 
čios vaidmeniui. Būdama, kaip toliau pamatysime, mažoji Baž- 
nyčia arba Bažnyčios mikrokosmas, turįs tą pačią struktūrą, funk- 
cijas ir gyvenimą, parapija net negali vaidinti kitokį vaidmenį, 
kokį vaidina pati Bažnyčia. Dar daugiau, per parapiją, kaip rea- 
liausią Bažnyčios pasireiškimą žmonėms, kaip tiktai ir vyksta 
įsijungimas į pačią Bažnyčią, o tuo pačiu į Kristų ir Trejybę. 
Tuo budu kaip Bažnyčia apskritai, taip parapija realiai tampa 
pirmasis krikščioniškojo atnaujinimo etapas-veiksnys. Kaip tik 
dėl to aukščiau mūsų išreikštą krikščioniškosios dvasios restau- 
racijos proceso formulę galima būtų ir šitaip išreikšti: per pa- 
rapiją, (suprantama idealią), per jos pašventinamąjį (liturginį, 
sakramentinį), mokomąjį (Dievo žodžio skelbimo—krikščioniš- 
kojo mokymo) ir vadovaujamąjį bei valdomąjį veikimą į Kristų, 
o per Kristų į Trejybę. 

!) Plg. Linus Bopp, Zeitstil der Seelsorge, Freiburg i. Br. 1934, 50 
psl. ir tol; Karl Adam, Katalikybės esmė (liet. vert.), Kaunas, 63, 67 ir 80 p. 

2. Parapija, kaip svarbiausias krikščioniškosios dvasios 
restauracijos veiksnys 


Jeigu kalbėti apie įsijungimo į Bažnyčią — Kristų — Trejybę, 
kaip reikiamai suprastos krikščioniškosios dvasios restauracijos, 
būdą, tai tenka pastebėti, kad tai nėra asmeninis, individualus 
įsijungimas, bet socialus, bendruomeninis. Tiesa, reikia sutiktį, 
kad „žmogiškojo asmens autonomija, kaip laisvės išdava, reika- 
lauja iš mūsų šiame dideliame darbe asmeninių pastangų. Nes 
Dievas, sukūręs mus be mūsų, vis dėlto neišgano be mūsų! 
Tačiau šis darbas, pagal Kristaus požiūrį, negali būti įzoliuo- 
tas darbas, į kurį žmogus mestųsi savo asmeninėmis pajėgomis 
ir tik savo vieno labui, be rūpesčio kitais. Žmogiškasis išgany- 
mas tiek savo sukcesyvinėje realizacijoje, tiek ir principalinėje res- 
tauracijoje yra socialus darbas... Taigi, mūsų išganymo darbe 
dieviškasis planas nėra nustatęs tai, kad žemėje tebūtų tik izo- 
liuoti garbintojai, einą Dievop kiekvienas savu keliu. Kristus no- 
rėjo visų tikinčiųjų tarpe realizuoti vienybę pagal dieviškosios 
vienybės modelį: „Tėve, padaryk, kad jie būtų viena, kaip mes 
esame viena!“ Ši vienybė, pagal paties Kristaus valią įvyksta su- 
sitelkus visiems apie apaštalų įpėdinius, arba tuos, kurie juos 
pavaduoja, būtent — vyskupus ir kunigus-klebonus. Štai kodėl 
reikalingas parapijos gyvenimas.. Kristaus Bažnyčioje 
individams nėra kito normalaus krikšioniškojo 
gyvenimo, kaip parapijos gyvenimas“ !). „Parapijinė 
ir liturginė dvasia buvo (ir Bažnyčios praeityje) intymiai sujung- 
tos skleidimui tikrosios krikščioniškosios dvasios, kuri tryško iš 
visų tikinčiųjų aktyvaus dalyvavimo bendroje ir iškilmingoje 
Bažnyčios maldoje“ ?). 

Parapijos vaidmenį krikščioniškosios dvasios atnaujinimo 
darbe itin gražiai išreiškia Dijono vysk. Landrieux savo ga- 
nytojiškuose laiškuose. „Katalikai, kurie ieško Dievo — Tėvo, 
esančio danguje“, sako jis, „turi tiesti rankas į šv. motiną Baž- 
 nyčią, esančią žemėje su mumis ir dėl mūsų, lydinčią mus ir 
palaikančią atpirkimo keliuose, į kuriuos mes įžengiame per pa- 
rapiją, o iš jų išklydę, iš naujo į juos įsijungiame parapijo- 


!) Vysk. P. Ladeuze, Louvain'o un-to rektorius, Le „pourguoi“ de 
la vie paroissiale: „Cours et coniėrences des Semaines Liturgigues“, IV t— 
„La Paroisse“, Louvain 1926 m. 47, 49 ir 50 psl. 

2 L. Beauduin O. S. B., L'esprit paroissial dans la Tradition, ten 
pat, 31 psl. 


je“ !). Parapija jam yra tarsi mažoji krikščionybė, kurią atnauji- 
nus galima atnaujinti ir „didžiąją krikščionybę“, tariant, visą krikš- 
čioniškąjį pasaulį ?). „Tik šiame (parapijos) plane ir šioje (para- 
pijos) dvasioje mes turime suprasti (krikščioniškojo) atnaujinimo 
darbą“ 3). Kitoje vietoje jis vėl pastebi, kad aukščiausias krikš- 
čioniškojo atnaujinimo darbas praktiškai tėra galimas tik šių 
dviejų objektyvų, būtent—šeimos ir parapijos reginyje?). 

Kodėl šalia parapijos vysk. Landrieux dar mini šeimą, 
ir kodėl tik šioms dviems institucijoms jis skiria išskirtinį vaid- 
menį krikščioniškosios dvasios atnaujinimo darbe? Jau savo kil- 
me jos yra ankstybesnės už eilę kitų visuomeninių institucijų. 
Pirmoji ne tik už mokyklą, organizacijas, profesijas, bet net už 
pačią valstybę, o antroji — tiek pat sena kaip ir krikščionybė, 
o daugelyje kraštų senesnė net už oficialų krikščionybės įsiga- 
lėjimą juose. Tačiau ne čia glūdi šių institucijų ypatingoji reikš- 
mė. Taip pat ir ne tame, kad tiek su viena, tiek ir su antra as- 
muo ir įvairios kitos visuomeninės institucijos labiausiai ir il- 
giausiai būna surištos. Ypatingas jųjų vaidmuo krikščioniškosios 
dvasios atnaujinimo ir palaikymo akcijoje glūdi jųjų gamtiniame 
ir antgamtiniame charakteryje ir galioję apimti visą žmogų ir 
net visą visuomenę (bent ta prasme, kad jos yra pagrindiniai 
visos visuomenės narveliai) ir veikti į juos išvidiniausiu būdu. 
Kitos visuomeninės institucijos, kaip mokykla, organizacija, pro- 
fesija, valstybė paliečia žmogų ir visuomenę tik tam tikram lai-. 
kui ir tam tikrais atžvilgiais. 

Jeigu lyginti dabar šeimą ir parapiją, tai šios pastarosios 
vaidmuo krikščioniškosios dvasios atnaujinime, atrodo, gali būti 
didesnis už pirmosios vaidmenį. Kadangi parapija apima ir pa- 
čias šeimas, net dar daugiau: ji pirmon eilėn susideda iš šeimų, 
o ne iš individų, tad ji gali nulemti net jųjų (šeimų) dvasinio gy- 
venimo kryptį. Parapija, be to, būdama realiausia organizacijų 
veikimo ir profesinių bei klasinių grupių pasireiškimo bazė, o taip 
"pat dvasinis ryšys, jungiąs mokyklas per besilankantį į jąsias pa- 
rapijos vadą-kunigą ir besilankančius į parapijos bažnyčią moky- 
tojus ir mokinius, gali labai daug padaryti krįkščioniškosios dva- 
sios pažadinimui ir organizacijose, profesijose ir mokyklose. 


1) La Paroisse, Marseille 1929, 70 p. 
2) Plg. ten pat, 16 psl. 

3) Ten pat, 70 psl. 

4) Ten pat, 15 psl. 


PIRMAS SKYRIUS 


IDEALINĖ PARAPIJOS ESMĖ 


I Idealinės parapijos supratimas 


Iš idealo mes gyvename daugiau, negu paprastai manome. 
Kaip individas, taip ir bendruomenė (šiuo atveju parapija) turi 
turėti savo idealą, kuris tarsi žvaigždė vadovė vestų ją į tobu- 
lybės viršūnes. 

Suprantama, kaip kiekvienas idealas, taip ir parapijos idea- 
las nebus galutinai pasiekiamas. Tačiau jį žinant ir jo siekiant 
galima juk žingsnis po žingsnio prie jo artėti. Šitame idealo sie- 
kime pagaliau gali glūdėti ir parapijos gyvumo bei dinamizmo 
paslaptis. 

Sprendžiant idealinės parapijos esmės problemą svarbūs gali 
būti šie klausimai: idealinės parapijos pagrindas, struktūra, vei- 
kimas ir gyveni mas 


1. Idealinės parapijos pagrindas 


Idealinę parapijos esmę sudaro josios prigimtis, o šios pasta- 
rosios pagrindu eina Bažnyčia. Bažnyčia, kaip sako kan. J. Vau- 
don, telpa parapijoj visoje savo visumoje kaip augalas grūde. 
Parapijoj, kaip ir Bažnyčioje, yra tie patys pašvęstieji organai: 
dieviškasis šefas Jėzus Kristus, hierarchija, reprezentuojama ku- 
nigų, kurie yra pažadėję klusnumą vyskupui, esančiam vienybėje 
su popiežium, tie patys sakramentai, pradedant krikštu ir baigiant 
paskutiniu patepimu; ta pati Evangelija ir tas pats tikinčiųjų su- 
sirinkimas (ecclesia). Taigi parapija yra ne kas kita, kaip Baž- 
nyčia, esanti su mumis ir mūsų tarpe, kad mus apšviestų, guos- 
tų, pakeltų ir vestų keliu, vedančiu į dangų!) 

Suprantama, parapija nėra ir negali būti tolygi Bažnyčiai 
visoje jos pilnumoje. Ji tik reprezentuoja Bažnyčią ir reprezen- 
tuoja, sakytume, miniatiūriškai: ji yra microcosmus Eccle- 
siae, guasi ecclesiola. Tačiau antra vertus, ji reprezen- 
tuoja Bažnyčią ne simboliškai, o realiai. Vadinas, parapija nėra 
tik Bažnyčios paveikslas ar simbolis, bet realus jos išreiškimąs. 


1) Plg. J. Vaudon, La Paroisse, I t., Paris 1911, 4—5 psl. 

Šitas tad realus, nors ir miniatiūrinis Bažnyčios išreiškimas, re- 
prezentavimas parapijoje, kaip tiktai ir sudaro parapijos idealą. 

Sprendžiant parapijos idealo klausimą vis dėlto dar iškyla 
pačios Bažnyčios supratimo klausimas. Mat, nuo vienokio ar ki- 
tokio šios pastarosios supratimo, pareina ir paties parapijos idea- 
lo supratimas. Nesileisdami čia į platesnį Bažnyčios supratimo 
analizavimą, mes tenkinamės konstatavę tai, kad Bažnyčia nėra 
tik teisinė organizacija, turinti išorinę struktūrą, administracines 
funkcijas ir juridinio asmens teises. Ji yra ir mistinis Kristaus 
kūnas, dieviškasis organizmas, turįs organinę savo struktūrą — 
net savo „sielą“ ir „kūną“ — ypatingas organizmines funkcijas 
ir gyvą gyvenimą. Tačiau apskritai su Sebastijonu Tromp 
S. J. galima pasakyti, kad „Ecelesia visibilis iuridice organizata 
et Ecclesia mystice a Spiritu Christi vivifičata, non sunt res ma- 
terialiter diversae, sed res una, considerata ex duplici respectu, 
sicut et homo animalis et racionalis non est duplex aligua crea- 
tura, sed unum guid cum respectu tamen duplici'). 

Kaip tik dėlto ir parapijos idealas nėra tiktai Bažnyčia, kaip 
teisinė organizacija, kaip tai seniau, išeinant daugiau iš teisinio 
Bažnyčios supratimo, buvo pabrėžiama, bet ir kaip mistinis Kris- 
taus Kūnas ir tai pirmon eilėn kaip šis pastarasis. 

Bandymai parapijos idealą išreikšti kitomis sąvokomis, sa- 
kysime, Cristus totus, bendruomeninė šeima ir p, 
dalyko esmės nepakeičia; Christus totus sąvoka yra juk tolygi 
sąvokai Christus mysticus, kuris juk atitinka Bažnyčios, 
kaip mistinio Kristaus kūno sąvokai. Bendruomeninės šeimos 
sąvoka sudaryta taip pat iš Bažnyčios, kaip bendruomenės — 
mistinio Kristaus kūno sąvokos ir būtent — norint daugiau už- 
akcentuoti tai, kad parapijos idealas nėra Bažnyčia tiktai, kaip 
teisinė bei bendruomeninė organizacija. Taigi, nežiūrint 
bandymų parapijos įdealą išreikšti kitais vardais, savo esmėje jis 
palieka tas pats, būtent -— Bažnyčia, kaip mistinis Kristaus kū- 
nas?) ir kaip teisinė organizacija. 

V Adtio catholica in Corpore Christi, Roma 1936, 10—11 psl. 

2) Norintiems plačiau susipažinti su mistinio Kristaus Kūno ideja, kuri 
šiandien ne tik teologijoje apskritai, bet ir visame krikščioniškame gyvenime 
darosi dominuojanti, patartume pasiskaityti šiuos autorius: E. Mersch S. J. 
Le Corps Mystigue, 1—II tt., Bruxelles 1936 (kapitalinis veikalas); Fr. Jūr- 
gensmeier, Der Mystische Leib Christi, Paderborn 1936; J. Anger, La 
doctrine du Corps Mystiguc de J.C. d'aprės les principes de la Thėologie 


de St. Thomas, Paris 1934; C. Feckes, Das Mysterium der heiligen Kir- 
che, Paderborn 1936. 

2, Idealinė parapijos struktūra (sąranga) 


Parapija, būdama Bažnyčios mikrokosmas, pirmon eilėn turi 
išreikšti savyje šios pastarosios struktūrą. Kaip dvasinę Bažny- 
čios struktūrą, josios vitalinį gyvybės pradą — vadinamą Bažny- 
čios sielą sudaro Tiesa, Malonė ir dieviškoji Tvarka bei Įstaty- 
mas, taip ta pati Tiesa, Malonė ir Tvarka bei Įstatynias turi su- 
daryti ir parapijos vitalinį gyvybės pradą — josios 
sielą. Suprantama, šita Tiesa, Malonė ir Tvarka bei Įstatymas 
čia imama ne bet kokia prasme, o tik kaip Kristaus atneštoji 
tiesa, Jo grąžinta (kitados prarasta) malonė ir Jo duota tvarka ir 
įstatymas. Kadangi, be to, šitos tiesos, malonės ir tvarkos bei 
įstatymo tikslas vesti žmones į Kristų, o per Jį į triasmenį Dievą, 
tad visai tikslu jas pavadinti kristocentriškomis. Nedera 
užmiršti dar ir tai, kad Kristaus atneštoji tiesa yra skirta pažini- 
mui, grąžintoji malonė — veikimui ir duotoji tvarka bei įstaty- 
mas — vykdymui, vadinas, aktyviam pasireiškimui, kaip tik dėl 
to jos tampa aktyviais vitaliniais Bažnyčios, o tuo pačiu 
ir parapijos pradais. Sakome, Bažnyčios ir parapijos dėlto, kad 
Tiesa, Malonė ir Tvarka bei Įstatymas yra skirti ne tiek individu- 
aliam, kiek bendruomeniškam pažinimui, pasisavinimui ir 
vykdymui. 

Tiesa, Malonė ir Tvarka bei Įstatymas — tai trys galios 
bei momentai vieno ir to paties atpirkimo darbo, kurį atliko pats 
Kristus ir kurį pavedė vykdyti Bažnyčiai apskritai, o tuo pačiu ir 
mažajai bažnyčiai —parapijai. Tiesa, kaip žmoguje kad proto 
galia, nurodo, ką reikia daryti; be jos nebūtų žinomas tikrasis 
kelias į išganymą. Tačiau viena Tiesa vargiai nuvestų į tikslą, 
jeigu nebūtų Malonės, tarsi impulsų, jėgos padedančios pagal 
pažintąją Tiesą gyventi. Pagaliau net Tiesai vadovaujant ir Ma- 
lonei skatinant, būtų dar neišvengiami išklydimai iš kelio, vedan- 
čio į išganymą, jeigu nebūtų Tvarkos bei Įstatymo, kuris išori- 
niu būdu normuotų gyvenimą. Taigi šitos trys parapijos „sie- 
los“ galios yra taip organiškai tarp savęs susijusios, kad jos ir 
parapijos struktūroje neturėtų būti išskiriamos, viena nuo kitos 
atsiejamos, viena prieš kitą pastatomos. Bet koks didesnis vie- 
nų minėtų galių pervertinimas prieš kitas, mechaniškas jų pa- 
skirstymas bei išskyrimas galėtų pasireikšti dvasinės parapijos 

„pusiausvyros sutrikdymu. Tai būtų kažst a 

gaus sielos būseną, kuri susidaro dėl/rikip o Rieto galios, 
jausmu ar valios pervertinimo ir išs i 
tymo. Kaip žmogus su vienpusišk 


9 ne i ail išvysty- 

tomis galiomis pasidaro be dvasinės pusiausviros — daugiau su- 
pranta, negu gali padaryti, arba daugiau veikia — daro, negu gali 
apsvarstyti ir suprasti, arbą daugiau fantazuoja, negu svarsto ir 
veikia — taip be pusiausvyros pasidaro ir parapija, kurioje tiesos 
pažinimas yra atsietas nuo malonės veikimo ir disciplinos paisy- 
mo, arba naudojimasis malone yra nesurištas su tiesos pažinimu 
ir krikščioniškojo gyvenimo tvarkos vykdymu, arba šis pastara- 
"sis reiškiasi tik dėl tradicijos, vadinas, be sąryšio su tiesos ir 
disciplinos dėsnių pažinimu ir stiprinimusi malone. 

Taigi ideali parapijos „sielos“ struktūra laikoma tokia, kai 
Tiesa, Malonė ir krikščioniškojo gyvenimo disciplina bei Įstaty- 
mas yra kristocentriškai, aktyviai ir bendruomeniškai suvokia- 
mos, proporcingai išvystytos ir sudaro tarpusavyje organišką 
vienybę. 

Jei kalbėti dabar apie fizinę parapijos strukt ūrą, 
tai ji turi atitikti Bažnyčios fizinei struktūrai — vadinamam Baž- 
nyčios kūnui. Kaip Bažnyčioje Kristus yra mistinė galva, o po- 
piežius — regimoji, krikščionys — realieji sąnariai, o nekrikščio- 
nys — sakytume, sąnariai kandidatai, pati Bažnyčia — kūnas, 
taip parapijoje: jos mistinė galva — Kristus, o regimoji — kle- 
bonas, pati parapija — kūnas, parapijos bažnyčia (kaip kai kas 
dar prideda) — širdis, parapijiečiai (krikštytieji) formalieji, 0 ne- 
krikštytieji — kitatikiai materialieji sąnariai. 

Parapijos organizme turi reikštis reikiama atskirų organiz- 
mo dalių proporcija. Negali, sakysime, būti neproporcingai 
maža galva — mažas kunigų skaičius arba maža širdis— bažny- 
čia dideliame parapijos kūne, pavyzdžiui, 1 kunigas arba maža 
bažnytėlė 3—4—5000 parapijoje. Tokiai parapijai visuomet gręs 
anemija. Nei galva, nei širdis negalės vienodai aprūpinti dva- 
siniu majstu, šiluma, ar apskritai vienodai prižiūrėti visų orga- 
nizmo dalių, 0 ypač esančių atokiau centro — periferijoje. To- 
kiose parapijos periferijose savaime ims reikštis dvasinis badas, 
atšalimas ir pakrikimas, 0 su tuo prasidės puvimas, gedimas, ku- 
ris gali privesti net visą parapijos organizmą prie mirties. To- 
kių reiškinių gana apsčiai galima jau pastebėti didelėse mūsų 
provincijos ir vadinamose mamutinio dydžio Europos didmies- 
čių parapijose. Atvirkščiai, neproporcingai didelė parapijos gal- 
va ir širdis mažame kūne, kaip, sakysime, vienas kunigas ir pa- 
lyginti nemaža bažnyčia 500 sielų parapijoje, taip pat yra pavo- 
jinga. Tokia parapija gali būti pasmerkta dvasiniam neišsivys- 
tymui, nesubrendimui, nes jai truks pakankamai specializuotos 


medžiagos: vaikų, jaunimo, vyrų, vargšų, be kurių nebus galima 
išvystyti nei specializuotos pastoracijos, nei katalikiškosios akci- 
jos, nei labdarybės. 

Be to, ir pats kunigas, neturėdamas pakankamai darbo ir 
kultūrinėms vertybėms (pav., knygoms, žurnalams) įsigyti reikia- 
mų išteklių, ims sirgti dvasine anemija. Taip pat ir parapijos šir- 
dis-bažnytėlė, neproporcingai mažoje parapijoje turės skursti ir 
griūti. Šitie reiškiniai, sakysime, ypač ryškiai pastebimi per daug 
susmulkintose kai kuriose Prancūzijos parapijose. 

Ideali parapijos organizmo dalių proporcija apskritai laiko- 
ma tokia, kai 1000—1500 sielų parapijoje yra vienas kunigas ir 
viena bažnyčia, o 2000—3000 — du kunigai ir didesnė viena 
bažnyčia arba dvi mažesnės (viena bažnyčia, kita koplyčia, su- 
prantama, esanti tolimesniame nuo bažnyčios parapijos rajone) ir tt. 
Miestuose ši proporcija gali pasikeisti ta prasme, kad parapijos 
sielų skaičius gali būti žymiai didesnis, tačiau atitinkamai turi 
būt didesnis ir kunigų skaičius taip kad, sakysime, 6000 — 10000 
sielų parapijoj turi būt 4—6 kunigai. 

Toliau fizinėje parapijos struktūroje turi reikštis tas pats 
atskirų organizminių dalių tarpusavis santykis, koks jis yra 
Bažnyčioje. Kaip Bažnyčioje šis santykis išreiškiamas pagal prin- 
cipą vienybė daugybėje arba įvairume!), taip turėtų būti 
ir parapijoje. Būtų juk nenormalu, jeigu parapijos struktūroje 
tebūtų tik vieno tipo žmonės arba vienos rūšies institucijos bei 
visuomeniniai junginiai. Sunku, sakysime, būtų įsivaizduoti nor- 
malų parapijos organizmą be šeimų, be vaikų, be jaunimo, su- 
augėlių, be vyrų ir be moterų, be ūkininkų, darbininkų ar kito- 
kių profesijų žmonių, be inteligentų ir jųjų amžiaus, lyties, pro- 
fesijos, išsilavinimo, religinių, kultūrinių, visuomeninių, ekonominių 
junginių (brolijų, organizacijų, įmonių). Antra vertus, taip pat 
sunkų įsivaizduoti normalų ir sveiką parapijos organizmą, kuria- 
me šitie skirtingi vienetai, jų junginiai, institucijos tarp savęs 
pjautųsi, vieni kitiems kliudytų, kenktų, žodžiu, kurių tarpe ne- 
būtų vienybės. 

Taigi kaip Bažnyčioje, jos organų tarpe reiškiasi didžiau- 
sias funkcijų, gyvenimo uždavinių ir būsenų įvairumas, bet kartu 

ir nuostabi vienybė, kuri eina iš galvos — Kristaus (respekty- 


1) „Sicut in uno corpore multa membra babemus: omnia autem mem- 
bra non eundem actum habet: ita multi unum corpus sumus in Christo“ 
(Rom. 12, 4); „Sicut corpus unum est, et membra habet multa; omnia autem 
membra corporis, cum sint multa, unum tamen corpus sunt“ (1 Cor. 12, 12). 

viai: Jo pavaduotojo - popiežiaus), taip panašiai įvairumas ir vie- 
nybė turi reikštis ir idealioj parapijoj. Kitaip sakant, ir idealioj 
parapijoj turi būti atskirų individualinių ir sutelktinių — kolek- 
tyvinių jos organizmo dalių (atskirų asmenų, šeimų, amžiaus, ly- 
ties, profesinių, iššilavinimo vienetų) įvairumas, tačiau kartu ir 
šių atskirų dalių tarpe turėtų reikštis glaudi, organiška vienybė, 
harmonija, kuri turi kilti iš to paties Kristaus (respektyviai: kle- | 
bono), kaip parapijos galvos. 


3. Idealinis parapijos veikimas 


Parapijos idealas nebūtų pilnas, jei ideali tebūtų tik parapi- 
jos struktūra. Ideali parapijos struktūra tėra tik statiškoji para- 
pijos idealo pusė. Norint, kad parapija būtų gyvas idealas rei- 
kia, kad ideali būtų ir jos dinaminė pusė — jos veikimas. 

Parapijos veikimo idealas yra tobulas Bažnyčios veikimo 
išreiškimas. Kadangi į Bažnyčios veikimą įeina mokymo, pašven- 
tinimo, vadovavimo ir valdymo funkcijų vykdymas, tad idealus 
parapijos veikimas turi reikštis per idealų, to- 
bulą šių funkcijų vykdymą. Bet klausimas, kas yra 
pačios minėtosios funkcijos? Mokymo funkcija — tai Dievo 
žodžio, dieviškosios apreiškimo Tiesos perteikimas ordinariniu 
ir ekstraordinariniu tos Tiesos skelbimu. Pašventinimo funk- 
cija — tai Malonės perteikimas per. sakramentus, kaip regimuo- 
sius malonei įgyti ženklus, per šv. mišias, kaip auką, per sakra- 
mentalijas, įvairias kitas pamaldas, laiminimus. Vadovavimo 
funkčija — tai sielų priežiūra bei apsauga (negatyviniu atžvil- 
giu) ir jųjų auklėjimas antgamtiniam gyvenimui (pozityviu at- 
žvilgiu) visomis individualiomis ir sutelktinėmis — socialiomis 
religinės pedagogikos priemonėmis. Valdymo funkcija —- tai 
tvarkymas ir vedimas į tikslą asmenų, jų grupių ir visos ben- 
druomenės teisinėmis, administracinėmis priemonėmis (teise, pa- 
rėdymais — įsakymais, nusistovėjusių papročių reikalavimais, nu- 
tarimų nuostatais). 

Kitas klausimas, kaip turi reikštis aukščiau minėtų funkcijų 
vykdymas, kad jis būtų idealus? Svarbiausia yra tai, kad jis būtų 
kristocentriškas, aktyvus, bendruomeniškas. Kris- 
tus yra ne tik parapijos organizmo galva. Jis turi būti ir gyvy- 
binė to organizmo funkcijonavimo priežastis. Kristus pats pasa- 
kė esąs tiesa, kelias ir gyvenimas. Jei taip, tai mokymas turi ir 
vesti į Jį, kaip aukščiausią tiesą, pašventinimas turi semti gyvybę 

iš Jo, kaip aukščiausio gyvybės šaltinio, vadovavimas ir valdy- 
mas turi remtis Juo, kaip vieninteliu keliu į galutinį tikslą. De- 
taliau kalbant, mokymas turi labiau koncentruotis apie Kristų. 
Senojo Testamento medžiaga turi patarnauti Kristui, kaip laukia- 
majam Mesijui iškelti, Naujasis Testamentas nušviesti Kristui, kaip 
atėjusiam Išganytojui, Bažnyčia ir jos gyvenimas — išryškinti 
mistiniam Kristui įr Jojo gyvenimui !). 

Pašventinimo funkcijų vykdyme taip pat daugiau turi išryš- 
kėti ne ritas, ne matomojo teikėjo asmuo, bet Kristus, kaip fak- 
tinasis šventintojas — malonės davėjas. 

Kristocentriškumas turi dominuoti ir vadovavime: kunigas 
ne savo, bet Kristaus, kaip gerojo ganytojo, vardu turi vykdyti 
sielų globą, jų priežiūrą ir pozityvų jųjų auklėjimą. Net valdy- 
mas neturi remtis tik sausu paragrafiu ar jojo vykdytojo — ku- 
nigo asmeniu, bet taip pat Kristumi, Jojo valia. 

Kiti pagrindiniai idealaus parapijos funkcijonavimo bruožai 
— tai bendruomeniškumas ir aktyvumas. Parapijos 
funkcijų dalyviai turi būt visi parapijos nariai, kaip kad visi Baž- 
nyčios nariai yra jos funkcijų dalininkai. Dar daugiau, visi pa- 
rapijos nariai turi dalyvauti minėtose funkcijose ne tik pasyviai, 
bet ir aktyviai. Tariant, jie ne tik turi būti mckomi, bet ir patys 
mokytis ir mokyti, nes visi tikintieji pašaukti būti Kristaus misijos 
tęsėjais ir apaštalais; ne tik pasyviai klausyti mišių, bet būti ir 
aktyviais jų dalyviais, juoba, kad mistinio Kristaus kūno nariai, 
— ne kaip atskiri asmenys, bet kaip bendruomenė (vadinas, 
visas kūnas su galva — Kristumi kartu) —- yra ir mišių aukotojai; 
ne tik priimti sakramentus, bet juos ir teikti (atskirais atvėjais 
krikšto ir visuomet meterystės), ne tik būti vadovaujamais, bet 
ir vadovauti (tėvai vaikams, aukėtojai auklėtiniams, šeiminin- 
kai bei meisteriai tarnams—gizeliams, visuomeninių grupių va- 
dai — vadovaujamiems ir t.t); ne tik būti valdomais, bet ir pa- 
tiems valdyti (kaip bažnyt. komitetų nariai, kaip valsčiaus tary- 
bos nariai, organizacijų pirmininkai, šeimų tėvai). Parapijos, kaip 
mistinio Kristaus kūno nariai yra tarp savęs taip organiškai su- 
rišti, kad jie ir meldžiasi, ir laimi nuopelnų, ir daro permaldavi- 
mus ne tik už save asmeniškai, bet ir už kitus savo parapijos 
narius; net asmeninės atskiro nario nuodėmės nėra jo vieno rei- 
kalas: ir jos daugiau bei mažiau paliečia visą parapijos organiz- 
mą, jį pažeisdamos. 


1) Detalizuotą kristocentriško mokymo —skėlbimo planą galima rasti pas 
Fr. Lakner S. J.. Zentralobjekt der Theologie, Insbruck 1938, 31 p. 


a o E 


Šitas bendruomeniškumas ir aktyvumas stengiamasi pa 
reikšti net išoriniu būdu bažnyčios pamaldose, būtent — visų 
bendru giedojimu, bendromis maldomis, mišių tekstų recitavimu 
pakaitomis su jas laikančiu kunigu; vadovavimo atsakomybės 
pasidalinimu su pasaulininkais organizacijose, šeimose, ir kitose 
institucijose; valdymo pareigų dalies perleidimu rinktiniams atsto- 
vams ir t. p. 

Parapijos veikimo idealumui dar būtina organiška 
visų funkcijų vienybė arba jųjų koncentravimas, telkimas. 
Tiesa, šitą koncentravimą išvidiniu būdu jau atlieka kristocentriš- 
kas ir bendruomeniškas funkcijų vykdymas. Tačiau tos organiš- 
kos funkcijų vienybės pilnumui dar reikia išorinio jųjų koncent- 
ravimo, o tai tėra galima padaryti tik visų funkcijų telkimu apie 
vieną kurią svarbesniąją. Sakysime, sakramentų teikimas ir Dievo 
žodžio skelbimas stengiamasi koncentruoti apie mišias, kaip 
svarbiausį parapijos gyvenimo centrą. Taip tariant, stengiamasi, 
kad per mišias būtų ne tik sakomas pamokslas ir dalinama ko- 
munija, bet teikiami net sakramentai: moterystės, krikšto ir kiti, 
nekalbant jau apie kunigystę, kuri jau nuo seniau per mišias te- 
buvo teikiama. Kai mišios laikomos atskiroms specializuotoms. 
(pagal amžių, lytį ir t. p.) grupėms ir kai joms pritaikomas pa- 
mokslas, tai prie mokymo ir pašventinimo funkcijų prisideda dar 
vadovavimo funkcijos koncentravimas mišiose. 

Panašus visų funkcijų koncentravimas vyksta, sakysime, at- 
gailos sakramento teikime; čia atliekamas ne tik nuodėmių atlei- 
dimo aktas, bet ir pamokymas, vadovavimas (ypač kai penitentas 
dažniau eina pas tą patį konfesarijų) ir net valdymas (cenzuros, 
rezervatai, dispensos ir t. p.). Visas funkcijas reikia jungti, kiek 
tai galima, ir kitų sakramentų, sakysime, moterystės, krikšto, 
sutvirtinimo, paskutinio patepimo teikime. Tariant, negalima ten- 
kintis pliku sakramento ceremonijų atlikimu, perteikiant malonę 
ex opero operato. Reikia prieš tai, tuo metu ar po to tarti 
pamokymą, iškeliantį sakramentinio akto reikšmę, prasmę, nutei- 
kiantį žmogų šio akto atlikimui; taip pat svarbu subjektyvus 
sakramentų teikėjo nusiteikimas, jo atsinešimas į aktą, žodžiu, 
opus operantis, kuris veikia auklėjančiai ar ne. 

Mokymo funkciją vykdant už bažnyčios, sakysime, mokyk- 
loje, taip pat dera apie ją koncentruoti kitas funkcijas — pašven- 
tinimo (maldos, giesmės, palaiminimai), vadovavimo (duodant 
auklėjančių uždavinių), valdymo (vykdant krikščioniškojo gyveni- 
mo drausmę). 

Vadovavimo funkcijos vykdyme, ypač organizaciniame gy- 
venime, taip pat būtina junkti mokymas, pašventinimas ir valdy- 
mas. Šiuo atveju kitos funkcijos turi daugiau koncentruotis apie 
vadovavimo funkciją. Kitur (pav., Olandijoj) net paprasti susirin- 
kimai baigiami kunigo trumpu žodeliu ir palaiminimu. Net val- 
dymo, sakysime, parapijos administravimo iunkcijų vykdyme de- 
ra atsižvelgti į kitų funkcijų reikalavimus. Negalima, pavyzdžiui, 
spręsti finansinių, statybinių ir kitų panašių parapijos reikalų taip, 
kad jie griautų tai, kas siekiama mokymu, auklėjimu, pašventini- 
mu, tariant, jie negali žmonių papiktinti, juos suerzinti. Priešingai, 
ir teisiniai reikalai turi būt taip tvarkomi, kad jie rištų žmones į 
glaudesnę vienybę ir juos auklėtų, 


4, Idealinis parapijos gyvenimas 


Ideali parapijos struktūra ir idealus jos veikimas savai- 
me jau turi vesti į idealų parapijos gyvenimą. Taip, ideali tie- 
sa ir idealus jos perteikimas (mokymas) turi sukurti idealų pa- 
rapijos tikėjimą; malonė ir idealus jos perteikimas (pašventini- 
mas) turi įžiebti idealią parapijos meilę, o idealus šv. mišių 
aukos šventimas — idealią parapijos aukos dvasią; pagaliau 
ideali tvarka bei įstatymas ir idealus jųjų vykdymas (vadovavi- 
mas ir valdymas) turi suformuoti idealią parapijos valią ir 
krikščioniškojo gyvenimo charakterį. 

Bet ką reiškia idealus parapijos tikėjimas, meilė ir valia? 
Idealus parapijos tikėjimas yra toks, kuris reiškiasi kristocen- 
triškai, sąmoningai, bendruomeniškai, tariant, kuris 
kyla iš Kristaus ir per Kristų veda į triasmenį Dievą, kurs pa- 
grįstas tikėtinumo motyvais ir kurs visų parapijos narių bendro- 
mis formomis išpažįstamas. Ideali parapijos meilė yra tuomet, kai 
yra kristocentriška, gyva—veikli ir bendruomeniš- 
ka, vadinas, kai parapijos narių tarpusavio ir jųjų su parapijos 
galva (klebonu) meilė išplaukia iš Kristaus meilės, kai ta meilė 
reiškiasi gyvai ir veikliai realiame gyvenime ir kai įgauna ben- 
druomenines formas. Parapijos meilės bendruomeniškumas pa- 
prastai rišasi su aukos bendruomeniškumu. Tariant, meilės ryšių 
su Kristumi ir su kitais nariais tarpusavyje palaikymas reikalauja 
pakelti tam tikrų aukų — išsižadėti tam tikrų malonumų, kurių 
teiktų nesilaikymas Dekalogo ir Evangelijos, pernešti tam tikrų 
sunkumų šeimos, profesinio ir socialinio gyvenimo pareigos vyk- 
dant; tam tikrų aukų tenka pakelti ir rūpinantis savo bendruo- 
menės neturtingais nariais bei vargšais. 

Pagaliau ideali parapijos valia yra tokia, kuri pagrįsta Kri s- 
taus valia (kristocentriškumas), reiškiasi aktyviomis pa- 
stangomis sukurti tvirtą krikščionišką charakterį (aktyvumas) ir 
apsipavidalina bendruomeninėmis formomis, sakysime, 
visos parapijos vienybe (bendruomeniškumas). Kad parapijos va- 
lia būtų kristocentriška, reikia parapijiečių valią atremti ne į žmo- 
nių ar kunigo, kaip parapijos šefo, bet į Kristaus valią. Didžiausia 
sankcija už Dievo valios, išreikštos dekaloge ir evangelijose, vykdy- 
mą ar nevykdymą gali būti tik vienybės su Kristumi palaikymas 
(pasilikimas Jojo kūno nariu) arba tos vienybės netekimas (pasi- 
darymas mirusiu Kristaus kūno nariu). 

Taigi idealus parapijos gyvenimas bus galimas tik tuomet, 
kai jame reikšis kristocentriškas, aktyvus, bendruomeniškas tikėji- 
mas, meilė ir valia, kilę iš kristocentrišk os, veiklios ir bendruo- 
meniškos tiesos, malonės, įstatymo ir tokio pat mokymo, pašven- 
tinimo ir vadovavimo bei valdymo. Kaip tik dėl to parapijos gy- 
venimo idealą galima laikyti, kaip naturalią idealios parapijos struk- 
tūros ir idealaus jos funkcijonavimo — veikimo išdavą, vaisių. 

Šitas parapijos gyvenimo idealo priklausomumas nuo para- 
pijos struktūros ir jos veikimo idealo, duoda galimybės iš 
pirmojo spręsti apie pastaruosius. Vadinas, pagal parapijos 
gyvenimo idealumo laipsnį galima spręsti ir apie jos struktūros, 
o ypač apie jos- veikimo idealumą. Jeigu, sakysime, parapi- 
jos gyvenimas nesireiškia kristocentrišku, sąmoningu ir ben- 
druomenišku tikėjimu, priešingai, tas tikėjimas yra dar labai tra- 
dicinis, subjektyvus, prietaringas, šaltas ir formalus, tai reikia 
manyti, kad parapijos mokymas perteikė apreikštąją tiesą ne vi- 
sai tokią, kokia ji yra objektyviai arba ne visai tokiu bū- 
du, sakysime, per aukštu stiliųmi, negyvenimiškoje formoje, be 
ryšio. su jos centru Kristumi taip, kad ją suprasti ir pritaikyti 
realiam gyvenimui tegalėjo tik labai retas žmogus. Net ir tuo 
atveju, kada parapijos tikėjimas darosi sąmoningas, gyvas, tačiau 
jis nėra bendras visiems, tai vėl galima manyti, kad parapijos 
mokymas tebuvo tik dalinis — teapėmė tik tuos, kurie patys 
lankė bažnyčią ar klausė tikybos pamokų mokyklose. 

Panašiai, jeigu parapijos gyvenimas nesireiškia gyva, veik- 
lia, kristocentriška ar bendruomeniška meile ir aukos dvasia ar- 
ba priešingai, jeigu pavydas, kerštai, šmeižtai, skriaudos, kitų var- 
go neužjautimas, yra apvaldę visą ar dalį parapijos, tai yra ženk- 
las, kad malonės — sakrametinis veikimas yra bergždžias. . Ki- 

taip tariant, kad pati malonė per mažai buvo vertinama arba 
jos perteikimas buvo taip nevykusiai organizuojamas, kad pa- 
rapijiečiai ją pradėdavo naudotis per vėlai (kai spėja įsi- 
gyti nevykusių įpročių ir juose surambėti), naudojosi per 
retai ir netinkamai — nesąmoningai, formaliai. 
Pagaliau jei parapijos gyvenime stinga vieningos valios 
ir tvirto krikščioniško gyvenimo karakterio, arba net priešin- 
gai — šeimose, tarp kaimynų skirtingos socialinės padėties 
žmonių, grupių, organizacijų apstu pykčio, nesutarimų ir ryšku 
patyžimas krikščioniško gyvenimo tvarkoje, tai reikia kaltinti 
per menkų krikščioniškos gyvenimo tvarkos dėsnių, papročių, 
įstatymų vertinimu, nepakankamu įsigilinimu į individualių ir 
visuomeninių parapijos vienetų psichologinius skirtumus ir 
apskritai ne visai vykusiu vadovavimo ir valdymo būdu. 
Vertinant parapijos gyvenimo idealumą, vis dėlto nereikia 
susidaryti ir iliuzijų. Negalima užmiršti to, kad idealūs para- 
pijos gyvenimo vaisiai tegali pasireikšti tik per ilgesnį laiką. 
Ideali parapija, kaip ir pati Bažnyčia, turi būt imama ir 
vertinama visumoje. Kaip Bažnyčioje idealas dar nėra ideali 
jos struktūra, bet žiūrima, kad idealus būtų veikimas ir idealių 
laukiama veikimo vaisių realiame gyvenime, taip ir parapijoje. 

